2004R2182 — DA — 11.02.2009 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

RÅDETS FORORDNING (EF) Nr. 2182/2004

af 6. december 2004

om medaljer og møntefterligninger, der ligner euromønter







RÅDET FOR DEN EUROPÆISKE UNION HAR — under henvisning til traktaten om oprettelse af Det Europæiske Fællesskab, særlig artikel 123, stk. 4, tredje punktum, under henvisning til forslag fra Kommissionen, under henvisning til udtalelse fra Den Europæiske Centralbank ( 1 ), og ud fra følgende betragtninger: (1) Den 1. januar 1999 blev euroen den lovlige valuta i de deltagende medlemsstater i overensstemmelse med kravene i Rådets forordning (EF) nr. 974/98 af 3. maj 1998 om indførelse af euroen ( 2 ) og med kravene i de tredjelande, der har indgået en aftale med Fællesskabet om indførelse af euroen, nemlig Monaco, San Marino og Vatikanstaten. (2) Rådets forordning (EF) nr. 975/98 af 3. maj 1998 om pålydende værdi og tekniske specifikationer for euromønter ( 3 ) definerer de grundlæggende karakteristika ved euromønter. Euromønter har siden deres indførelse i januar 2002 cirkuleret i euroområdet som det eneste lovlige metalbaserede betalingsmiddel. (3) I Kommissionens henstilling 2002/664/EF af 19. august 2002 om medaljer og møntefterligninger, der ligner euromønter ( 4 ) anbefales det at undgå visse visuelle karakteristika i forbindelse med salg samt fremstilling, oplagring, indførsel og distribution med henblik på salg eller til andre kommercielle formål af medaljer og møntefterligninger, hvis størrelse ligger tæt på euromønternes. (4) Meddelelsen fra Kommissionen af 23. juli 1997 om brugen af eurosymbolet indfører eurosymbolet (€) og opfordrer alle valutabrugere til at anvende symbolet til beskrivelse af pengebeløb udtrykt i euro. (5) Meddelelsen fra Kommissionen af 22. oktober 2001 om ophavsretlig beskyttelse af designet på euromønternes fælles side ( 5 ) fastlægger de ordninger for reproduktion, der skal anvendes med hensyn til gengivelse af designet på euromønternes fælles side. (6) Meddelelsen om euromønternes udseende blev offentliggjort af Kommissionen den 28. december 2001 ( 6 ). (7) Borgerne kunne få den opfattelse, at medaljer og møntefterligninger, der bærer betegnelserne »euro« eller »eurocent«, eurosymbolet eller et design, der ligner det, der optræder på den fælles side eller på en af de nationale sider af euromønterne, har status som lovligt betalingsmiddel i alle de medlemsstater, der har vedtaget at bruge euroen, eller i et deltagende tredjeland. (8) Der er en stigende risiko for, at medaljer og møntefterligninger af en størrelse og med metalegenskaber, der ligner euromønterne, på ulovlig vis kan blive anvendt i stedet for euromønter. (9) Det er derfor hensigtsmæssigt, at medaljer og møntefterligninger med udseende, størrelse eller metalegenskaber, der ligner euromønterne, ikke sælges, fremstilles, importeres eller distribueres med henblik på salg eller til andre kommercielle formål. (10) Den enkelte medlemsstat indfører passende sanktioner for overtrædelser, således at der opnås den samme beskyttelse af euroen mod medaljer og møntefterligninger, der ligner dem, i hele Fællesskabet — ud fra følgende betragtninger: UDSTEDT FØLGENDE FORORDNING:







Artikel 1

Definitioner

I denne forordning gælder følgende definitioner:

a) »euro« betyder den lovlige valuta i de deltagende medlemsstater som defineret i artikel 1 i Rådets forordning (EF) nr. 974/98 og i de deltagende tredjelande, der har indgået en aftale med Fællesskabet om indførelse af euroen, i det følgende benævnt »deltagende tredjelande«

b) »eurosymbol« betyder det symbol på euroen (€), der er vist og beskrevet i bilag I

c) »medaljer og møntefterligninger« betyder metalgenstande med undtagelse af råemner til udmøntning af skillemønt, der ligner en mønt og/eller har en mønts tekniske egenskaber, men som ikke er udstedt i henhold til nationale eller deltagende tredjelandes lovbestemmelser eller andre udenlandske lovbestemmelser, og som derfor ikke er lovlige betalingsmidler

d) »guld«, »sølv« og »platin« betyder legeringer, der indeholder guld, sølv og platin med finholdighed i vægt på mindst henholdsvis 375, 500 og 850 tusindedel; denne definition gælder ikke medlemsstaternes regler for kontrolstempling

e) »Det Europæiske Tekniske og Videnskabelige Center« (i det følgende benævnt »ETSC«) betyder det organ, der er oprettet ved Kommissionens afgørelse af 29. oktober 2004

f) »referencebåndet« har den betydning, der er defineret i bilag II, punkt 1.

▼M1

Artikel 2

Beskyttende bestemmelser

1. Med forbehold af artikel 3 og 4 er fremstilling og salg af medaljer og møntefterligninger samt indførsel og distribution heraf med henblik på salg eller til andre kommercielle formål forbudt under følgende omstændigheder:

a) når udtrykkene »euro« eller »eurocent« eller eurosymbolet optræder på deres overflade

b) når deres størrelse ligger inden for referencebåndet, eller

c) når et design på medaljernes eller møntefterligningernes overflade ligner: i) et design eller dele heraf på euromønternes overflade, herunder navnlig udtrykkene »euro« eller »eurocent«, Den Europæiske Unions 12 stjerner, en geografisk gengivelse og talangivelser som gengivet på euromønter ii) symboler for medlemsstaternes nationale suverænitet som gengivet på euromønter, herunder afbildninger af statsoverhoved, våbenskjold, møntmærker, gravørens mærke, medlemsstatens navn iii) euromønternes kantform eller kantdesign, eller iv) eurosymbolet.

2. Kommissionen afgiver udtalelse om:

a) hvorvidt en metalgenstand kan betragtes som en medalje eller møntefterligning i henhold til artikel 1, litra c)

b) hvorvidt en medalje eller møntefterligning er omfattet af det forbud, der er fastsat i denne artikels stk. 1.

Med forbehold af denne artikels stk. 1 tager Kommissionen blandt andet hensyn til de mængder medaljer og møntefterligninger, der er fremstillet, salgsprisen, emballagen, angivelserne på medaljerne og møntefterligningerne og den reklame, der er gjort for disse.

▼B

Artikel 3

Fritagelser

▼M1

1. Medaljer og møntefterligninger, der bærer udtrykkene »euro« eller »eurocent« eller eurosymbolet uden en tilknyttet nominel værdi, er ikke forbudt, når deres størrelse ligger uden for referencebåndet, medmindre et design på deres overflade ligner et af de elementer, der er omhandlet i artikel 2, stk. 1, litra c).

▼B

2. Medaljer og møntefterligninger, hvis størrelse ligger inden for referencebåndet, er ikke forbudt, når:

a) der er et hul på over 6 millimeter i midten, eller deres form er polygonal med op til seks kanter, forudsat at betingelserne i litra c), nr. ii), er overholdt, eller

b) de er lavet af guld, sølv eller platin, eller

c) de opfylder følgende betingelser: i) kombinationerne af diameter og kanthøjde for medaljer og møntefterligninger skal konsekvent ligge uden for de værdiintervaller, der er defineret i hvert af de tilfælde, der er angivet i bilag II, punkt 2, og ii) kombinationerne af diameter og metalegenskaber for medaljer og møntefterligninger skal konsekvent ligge uden for de værdiintervaller, der er defineret i hvert af de tilfælde, der er angivet i bilag II, punkt 3.

▼M1

Artikel 4

Undtagelser efter bemyndigelse

Kommissionen kan give specifikke tilladelser til at benytte udtrykkene »euro« eller »eurocent« eller eurosymbolet på medaljer eller møntefterligninger under kontrollerede anvendelsesforhold i tilfælde, hvor der ikke er risiko for forveksling. I sådanne tilfælde skal den erhvervsdrivende i en medlemsstat klart kunne identificeres på medaljens eller møntefterligningens overflade, og hvis medaljen eller møntefterligningen er forsynet med en nominel værdi, skal inskriptionen »Ikke lovligt betalingsmiddel« figurere på forsiden eller bagsiden af medaljen eller møntefterligningen.

▼B

Artikel 5

Eksisterende medaljer og møntefterligninger

Medaljer og møntefterligninger, der er udstedt før denne forordnings ikrafttræden, og som ikke opfylder betingelserne i artikel 2, 3 og 4, kan fortsat benyttes indtil udgangen af 2009, medmindre de kan anvendes i stedet for euromønter. Efter omstændighederne registreres disse medaljer og møntefterligninger i overensstemmelse med de procedurer, der gælder i medlemsstaterne, og der gives ETSC meddelelse herom.

Artikel 6

Sanktioner

1. Medlemsstaterne fastlægger reglerne om idømmelse af sanktioner for overtrædelser af denne forordnings bestemmelser og træffer de nødvendige foranstaltninger for at sikre, at de gennemføres. De fastsatte sanktioner skal være effektive, stå i rimeligt forhold til overtrædelsen og have afskrækkende virkning.

2. Medlemsstaterne vedtager inden den 1. juli 2005 de love og administrative bestemmelser, der gælder for anvendelsen af denne artikel. De underretter straks Kommissionen herom.

Artikel 7

Anvendelsesområde

Denne forordning anvendes i de deltagende medlemsstater som defineret i forordning (EF) nr. 974/98.

Artikel 8

Ikrafttræden

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.









BILAG I

EUROSYMBOLETS UDSEENDE (JF. ARTIKEL 1)









BILAG II

1. Definition af referencebåndet i artikel 1

a) Referencebåndet for medaljer og møntefterligningers størrelse er et sæt af kombinationer mellem værdierne for diameter og værdierne for kanthøjde, som indgår i hhv. referenceværdiintervallet for diameter og referenceværdiintervallet for kanthøjde.

b) Referenceværdiintervallet for diameter ligger mellem 19,00 millimeter og 28,00 millimeter.

c) Referenceværdiintervallet for kanthøjde ligger mellem 7,00 % og 12,00 % for hver værdi inden for referenceværdiintervallet for diameter.

2. Værdiintervallet omhandlet i artikel 3, stk. 2, litra c), nr. i)







Definerede værdiintervaller Diameter (mm) Kanthøjde (mm) 1. 19,45-20,05 1,63-2,23 2. 21,95-22,55 1,84-2,44 3. 22,95-23,55 2,03-2,63 4. 23,95-24,55 2,08-2,68 5. 25,45-26,05 1,90-2,50

3. Værdiintervaller omhandlet i artikel 3, stk. 2, litra c), nr. ii)







Diameter (mm) Metalegenskaber 1. 19,00-21,94 Elektrisk ledeevne mellem 14,00 og 18,00 % IACS 2. 21,95-24,55 Elektrisk ledeevne mellem: — 14,00 og 18,00 % IACS, eller — 4,50 og 6,50 % IACS, medmindre medaljen eller møntefterligningen er af en enkelt legering, og dens magnetiske moment ligger uden for referenceværdiintervallet mellem 1,0 og 7,0 μVs.cm 3. 24,56-26,05 Elektrisk ledeevne mellem: — 15,00 og 18,00 % IACS, eller — 13,00 og 15,00 % IACS, medmindre medaljen eller møntefterligningen er af en enkelt legering, og dens magnetiske moment ligger uden for referenceværdiintervallet mellem 1,0 og 7,0 μVs.cm 4. 26,06-28,00 Elektrisk ledeevne mellem 13,00 og 15,00 % IACS, medmindre medaljen eller møntefterligningen er af en enkelt legering, og dens magnetiske moment ligger uden for referenceværdien mellem 1,0 og 7,0 μVs.cm

4. Grafisk præsentation

Følgende graf giver en vejledende illustration af definitionerne i dette bilag: